CELEX: 62013TN0178
Language: sk
Date: 2013-03-15 00:00:00
Title: Vec T-178/13: Žaloba podaná 15. marca 2013 — Jaczewski/Komisia

1.6.2013   
            
            
               SK
            
            
               Úradný vestník Európskej únie
            
            
               C 156/46
            
         Žaloba podaná 15. marca 2013 — Jaczewski/Komisia
   (Vec T-178/13)
   2013/C 156/86
   Jazyk konania: poľština
   
      Účastníci konania
   
   
      Žalobca: Grzegorz Jaczewski (Bielany, Poľsko) (v zastúpení: M. Goss, advokát)
   
      Žalovaná: Európska komisia
   
      Návrhy
   
   Žalobca navrhuje, aby Všeobecný súd:
   
               —
            
            
               čiastočne zrušil vykonávacie rozhodnutie Európskej komisie z 24. júla 2012 [oznámené pod číslom C(2012) 5049] o schvaľovaní poskytnutia doplnkových vnútroštátnych priamych platieb v Poľsku za rok 2012 na základe článku 132 nariadenia Rady (ES) č. 73/2009 z 19. januára 2009, ktorým sa ustanovujú spoločné pravidlá režimov priamej podpory pre poľnohospodárov v rámci spoločnej poľnohospodárskej politiky a ktorým sa ustanovujú niektoré režimy podpory pre poľnohospodárov, ktorým sa menia a dopĺňajú nariadenia (ES) č. 1290/2005, (ES) č. 247/2006, (ES) č. 378/2007 a ktorým sa zrušuje nariadenie (ES) č. 1782/2003, ktorým bola zavedená modulácia doplnkových vnútroštátnych priamych platieb presahujúca sumu 5 000 eur.
            
         
      Dôvody a hlavné tvrdenia
   
   Na podporu svojej žaloby žalobca uvádza dva žalobné dôvody.
   
               1.
            
            
               Prvý žalobný dôvod: sa týka porušenia zásady hierarchie právnych noriem zo strany Komisie tým, že prijala opatrenia odporujúce článku 132 nariadenia č. 73/2009 vzhľadom na uplatnenie článku 7 ods. 1 v spojení s článkom 10 tohto nariadenia, ktoré uplatňujú moduláciu poskytnutia doplnkových vnútroštátnych priamych platieb, hoci mechanizmus modulácie sa v rolu 2012 v nových členských štátoch neuplatňoval.
            
         
               2.
            
            
               Druhý žalobný dôvod: sa týka porušenia zásady rovnosti zaobchádzania a článku 39 ZFEÚ v spojení s článkom 40 ods. 2 druhým pododsekom ZFEÚ vzhľadom na to, že uplatnenie modulácie v oblasti doplnkových vnútroštátnych priamych platieb zapríčiňuje zníženie súm vyplácaných poľnohospodárom v nových členských štátoch až na úroveň, ktorá je nižšia než sumy vyplácané podobným poľnohospodárom v iných než nových členských štátoch vzhľadom na to, že sa pri prijatí napadnutého rozhodnutia nezohľadnila rôznorodosť situácií v jednotlivých regiónoch Európskej únie.